**Številka****: 013-37/2022-3350-163**

**Datum: 13. 2. 2025**

**ZAPISNIK 11. seje Kurikularnega sveta za spremljanje in usmerjanje prenove vzgojno-izobraževalnih programov s prenovo ključnih programskih dokumentov, dne 13. 2. 2025 od 12. 30 do 14.45**

Prisotni člani: Janja Zupančič, dr. Boris Dular, dr. Sonja Kump, dr. Silvija Komočar, dr. Milena Ivanuš Grmek, Lidija Žigon, dr. Milena Košak Babuder, dr. Marina Tavčar Kranjc, dr. Janez Vogrinc, dr. Sonja Rutar, dr. Darko Zupanc, Helena Žnidarič, Jasna Rojc, mag. Sofija Baškarad, Melita Jakelj, mag. Mojca Suban, mag. Janja Cotič Pajntar, mag. Katarina Dolgan, dr. Ada Holcar, Rado Kostrevc, mag. Branka Hrast Debeljak, Marjana Mastinšek Šuštar, Nives Počkar, Igor Hostnik, Branka Kovaček, Lara Romih, Zala Prah

Odsotni člani: dr. Kristjan Musek Lešnik, Alberto Scheriani, mag. Gregor Mohorčič, dr. Nataša Potočnik, Barbka Kresal Strniša, Branimir Štrukelj

Ostali prisotni: Petra Dermota, ZRSŠ

11. seje Kurikularnega sveta se je udeležilo 27 članov.

Po uvodnem pozdravu je državna sekretarka Janja Zupančič predlagala naslednji dnevni red:

1. Sprejem zapisnika 10. seje Kurikularnega sveta
2. Informacije o poteku in načrtovanih aktivnostih prenove programskih dokumentov s časovnico
3. Predstavitev priprave kurikularnih dokumentov in aplikacije
4. Sprememba Poslovnika Kurikularnega sveta
5. Razno

**SKLEP 1: Potrdi se predlagani dnevni red.**

Sklep je bil potrjen soglasno.

**Ad 1.**

Člani Kurikularnega sveta so prejeli lektoriran zapisnik 10. seje.

**SKLEP 2: Kurikularni svet potrdi zapisnik 10. seje, z upoštevanjem pripombe ge. Počkar glede popravka v letnici predvidenih usposabljanj (2025 namesto 2024).**

Sklep je bil potrjen soglasno.

**Ad 2.**

Informacije o poteku in načrtovanih aktivnostih prenove programskih dokumentov s časovnico

Jasna Rojc

Pri kurikularni prenovi programskih dokumentov se bliža sklepna faza prvega dela, kar pomeni, da bodo programski dokumenti predvidoma potrjeni do konca koledarskega leta 2025. V kurikularnih komisijah deluje prek tisoč strokovnjakov. Sledili smo zahtevam izhodišč, da so komisije tripartitne: vključujejo svetovalce ZRSŠ, ki poleg vsebine skrbijo za usmerjanje, koordinacijo in administrativno podporo; strokovnjake s fakultet in praktike, ki jih je največ (učitelji, vzgojitelji, nekaj ravnateljev). Podpora članom komisij je bila zelo dobro pripravljena (gradiva in usposabljanja), pokazalo pa se je, da imajo tisti člani komisij, ki ne poznajo postopka nastajanja kurikularnih dokumentov, včasih težave pri zapisu določenih elementov ne glede na poznavanje vsebine, kar predstavlja izziv pri zelo ozko odmerjenem času KP. Glede odstopov članov PKK pove, da je bilo 67 zabeleženih odstopov, le nekaj tako imenovanih protestnih, drugače gre za osebne razloge ali za nezmožnost usklajevanja z delovnimi obveznostmi. Nekatere člane smo nadomestili, drugje zaradi številčnosti posamezne PKK tega ni bilo treba oziroma so bili pripravljeni dokumenti že v zaključni fazi. V posredovanem gradivu časovnice je razviden paket dokumentov iz prve faze, ki naj bi bili potrjeni v letu 2025. To je načrtovana časovnica oddaje dokumentov oziroma gradiv, ki jih pripravi ZRSŠ, v postopek potrjevanja in je potrjena na strokovnem svetu, dejanska obravnava in morebitni sprejem dokumentov pa sta odvisna od odločitev na komisijah strokovnega sveta in na samem strokovnem svetu.

PKK dokumente pripravljajo po tej časovnici in naj bi jih vložili v obravnavo, tako da bi bili obravnavani na sejah strokovnih svetov, kot je prikazano v časovnici v skrajnem stolpcu. Za obravnavo na februarski seji strokovnega sveta je ZRSŠ posredoval dva kurikula za predšolsko vzgojo, prav tako je ZRSŠ CPI-ju kot predlagatelju katalogov znanj posredoval kataloge znanja za splošnoizobraževalne predmete v programih poklicnega in strokovnega izobraževanja. Za tem sledijo večji paketi dokumentov: najprej katalogi znanj za splošnoizobraževalne predmete za dvojezično šolo in za šole z italijanskim učnim jezikom, potem učni načrti za obvezne predmete v osnovni šoli, nato učni načrti za dvojezično šolo, obvezni predmeti za dvojezično šolo in šolo z italijanskim učnim jezikom, gimnazijski učni načrti, na koncu pa učni načrti osnovne šole za odrasle. V drugem delu kurikularne prenove, ki naj bi jo izvedli v letu 2026, sledijo kurikularni dokumenti za izbirne predmete, učni načrti za prilagojeni program z nižjim izobrazbenim standardom in enakovrednim izobrazbenim standardom.

Janja Cotič Pajntar

V obdobju od prejšnje seje KS je pri prenovi kurikula za vrtce potekalo 7 sej Komisije za koordinacijo prenove kurikula za vrtce in 21 sej ostalih kurikularnih komisij. Od 20. 10. 2024 do 8. 11. 2024 smo izpeljali javno razpravo o osnutku kurikula za vrtce; na vse samostojne vrtce in vrtce pri osnovnih šolah smo posredovali vprašalnik za strokovne delavce v zvezi s predlaganim kurikulom, ki ga je izpolnila 1/3 strokovnih delavcev v vrtcih in kurikulum dobro ocenila. Kurikulum za vrtce smo posredovali Skupnosti vrtcev Slovenije in Združenju ravnateljev vrtcev Slovenije; predstavili smo ga tudi na 58 izvedbah študijskih skupin za področje predšolske vzgoje. Na podlagi zbranih pripomb je bil pripravljen naslednji osnutek kurikula za vrtce, ki smo ga posredovali na MVI s prošnjo za mnenje. Pridobljene so tudi strokovne recenzije.

Istočasno je potekala priprava Kurikula za vrtce v prilagojenem programu za predšolske otroke s posebnimi potrebami, kjer je bila v drugi polovici januarja 2025 izvedena javna razprava v zvezi z osnutkom kurikularnega dokumenta. Prav tako smo posredovali vprašalnik za strokovne delavce, ki delajo v oddelkih prilagojenega programa, vsem vrtcem in zavodom oziroma centrom, ki imajo organizirane take oddelke (skupno 80 oddelkov). Pridobili smo odgovore 1/3 strokovnih delavcev. Ocene (od 1 do 5) za ta vprašalnik (ali ste zadovoljni s cilji in nameni področij dejavnosti, ki so opredeljene v kurikularnem dokumentu) so bile vse nad 4. Pridobili smo mnenje Skupnosti vrtcev Slovenije, Združenja ravnateljev vrtcev Slovenije in MVI.

Oba dokumenta z upoštevanimi pripombami smo posredovali v postopek za obravnavo na strokovnem svetu. Narodni skupnosti smo zaprosili za soglasje k predlogoma obeh dokumentov.

Sofija Baškarad

Komisija za koordinacijo prenove učnih načrtov v osnovni šoli in gimnaziji ter katalogov znanj splošnoizobraževalnih predmetov v poklicnem in strokovnem izobraževanju (PSI) je izvedla več srečanj in dvakrat pregledala kataloge znanj za splošnoizobraževalne predmete v PSI. Dajala je povratne informacije, usmerjala PKK ter skrbela za skladnost učnih načrtov z izhodišči. Trenutno komisija pregleduje učne načrte za osnovno šolo in gimnazijo in oblikuje povratne informacije za PKK.

Komisija za pripravo skupnih ciljev in njihovo umeščanje v učne načrte ter kataloge znanj je pregledala 26 katalogov znanj in 27 učnih načrtov ter pripravila povratne informacije za izboljšanje umeščenosti skupnih ciljev.

Januarja 2025 je potekala strokovna javna razprava o predlogih prenovljenih katalogov znanj, sedaj pa poteka strokovna javna razprava o predlogih prenovljenih učnih načrtov obveznih predmetov, in sicer v osnovni šoli in gimnaziji. PKK so pripravile 26 predlogov prenovljenih katalogov znanj za srednje poklicno tehniško izobraževanje, ki jih je ZRSŠ skupaj z didaktičnimi priporočili posredoval CPI.

Dr. Janez Vogrinc

Postavi vprašanje, ali gre pri odstopih članov PKK za odstope v vseh ali samo določenih PKK ter ali so v vseh še vedno vključeni didaktiki za posamezen predmet s fakultet. Posebej ga zanima skupina za šport.

Jasna Rojc

Kar se tiče učiteljev praktikov, ne izstopa nobena skupina. Pri izstopih predstavnikov fakultet izstopa področje športa. Najprej imenovani člani niso želeli podpisati podjemnih pogodb, kar je predstavljalo oviro za pričetek dela. Prinesli so že izdelan učni načrt, ki naj bi se avtomatično sprejel, kar pa ni možno glede na dana izhodišča in umeščanje skupnih ciljev, povezanost med predmeti itd. Za eno izmed članic se je na koncu imenovanje preklicalo. V omenjeni skupini sodelujejo predstavniki drugih fakultet, ne pa Fakultete za šport iz Ljubljane. Fakulteta za šport ima svojo predstavnico še vedno samo v Komisiji za vrtce. Izstopa tudi Komisija za glasbo oziroma glasbeno vzgojo, kjer so odstopili trije predstavniki fakultet, vendar so še vedno vključeni drugi predstavniki fakultet. Odstopili sta dve predstavnici Akademije za glasbo in en predstavnik Filozofske fakultete.

Dr. Janez Vogrinc

Ponovi vprašanje, če ima skupina za šport še kakšnega didaktika športa, saj je pri kurikularni prenovi bistveno, da sodeluje nekdo, ki razvija didaktiko nekega predmeta in se ukvarja s poučevanjem tega predmeta. Specialni didaktiki posameznega predmetnega področja na fakultetah so tisti, ki poučujejo prihodnje učitelje oziroma vzgojitelje, in če je pri nekem predmetnem področju odpor vseh specialnih didaktikov, ki so bili vključeni v prenovo, do tega, kar je nastalo, potem bi lahko to imelo resne posledice.

ZRSŠ bo preveril, ali je v skupini za šport še strokovnjak z znanji s področja didaktike.

Dr. Boris Dular

Pove, da posredovana časovnica ni ustrezna, saj iz nje izhaja obravnava katalogov znanj za splošnoizobraževalne predmete na seji SSPSI, 28. 2. 2025, kar pa ne drži, saj gradiva SSPSI ni prejel.

Jasna Rojc

Pojasni, da gre za časovnico ZRSŠ, ki pripravlja dokumente in ki jih je v tem primeru posredoval CPI, ki jih bo posredoval v obravnavo na Strokovna sveta.

Helena Žnidarič

CPI je od ZRSŠ pravočasno dobil dokumente, vezane na splošnoizobraževalne predmete. Zamuda pri posredovanju je nastala pri posredovanju petih prenovljenih programov srednjega poklicnega in strokovnega izobraževanja, kjer je potrebno pripraviti še 2 predmetna izpitna kataloga, in sicer za prvi in tretji predmet poklicne mature, medtem ko sta bila za drugi in četrti predmet poklicne mature kataloga pripravljena in vključena v gradivo. ZOFVI zahteva celovito gradivo, ZMat pa opredeljuje, da se predmetni izpitni katalogi za prvi in tretji predmet pripravijo najkasneje 2 leti pred izvedbo mature.

Maja Mihelič Debeljak

Kataloge znanj splošnoizobraževalnih predmetov naj bi obravnavali na marčevski seji obeh strokovnih svetov. Za pripravo 2 izpitnih katalogov je treba zaprositi Državni izpitni center.

Dr. Darko Zupanc

Zaprosi, da se čim prej posreduje kataloge znanj za splošnoizobraževalne predmete, na podlagi katerih bo treba pripraviti predmetne izpitne kataloge za prvi in tretji predmet poklicne mature.

Sofija Baškarad

Kurikularni svet je prejel gradivo *Uvajanje prenovljenega kurikuluma za predšolsko vzgojo, prenovljenih učnih načrtov v programih osnovne šole in gimnazijskih programih ter katalogov znanj splošnoizobraževalnih predmetov v programih poklicnega in strokovnega izobraževanja*. Uvajanje prenovljenega kurikuluma za predšolsko vzgojo se bo začelo v šolskem letu 2025/26 v vseh javnih vrtcih za obe starostni skupini, v šolskem letu 2026/27 pa se bo začelo uvajanje prenovljenega Kurikuluma za vrtce v prilagojenem programu za predšolske otroke s posebnimi potrebami.

Začetek uvajanja v osnovno šolo je v šolskem letu 2026/27. Uvajanje bo v prvem letu potekalo sočasno v prvem, četrtem in sedmem razredu. V šestem razredu bo uvajanje potekalo le pri geografiji, zgodovini, naravoslovju ter tehniki in tehnologiji zaradi tega, ker se ti predmeti pričnejo izvajati v šestem razredu, obenem pa so v učnih načrtih teme prenesli v šesti razred, jih dodali ali spremenili. V sedmem razredu se začne uvajanje nekaterih obveznih izbirnih predmetov: nemščina, francoščina, italijanščina, ruščina, španščina ter računalništvo.

V srednji šoli je začetek uvajanja v gimnazijskih programih in programih PSI prav tako predviden v šolskem letu 2026/27, in sicer v prvem letniku, potem pa se nadaljuje v prihodnjih šolskih letih po letnikih do četrtega. V letu 2028/29 sledi uvajanje v prvem letniku poklicno-tehniškega izobraževanja. Sinhronizacija zaključka SSI in PTI je potrebna zaradi izvajanja mature, da bodo dijaki srednjega strokovnega in poklicno-tehniškega izobraževanja pristopili k maturi istočasno. Prenovljeni učni načrti osnovne šole za odrasle v dogovoru z Andragoškim centrom Slovenije pa bi se začel uvajati v šolskem letu 2026/27. V preglednici v gradivu je prikaz postopnega uvajanja prenovljenih učnih načrtov v osnovnošolske in srednješolske programe.

Jasna Rojc

Pojasni, da se je začela tudi priprava načrta spremljave Kurikuluma za vrtce v skladu s sklepom prejšnje seje Kurikularnega sveta, v katero bodo vključeni člani komisije za koordinacijo priprave kurikuluma. Načrt bo posredovan v proceduro skladno z zakonodajo. Pripravlja se tudi načrt spremljave za osnovno šolo.

Dr. Janez Vogrinc

V zapisniku 10. seje KS, sklep 4, je zapis, da PKK do posredovanja gradiva strokovnemu svetu za uvajanje prenovljenih kurikularnih dokumentov pripravijo strokovno opredelitev prehoda z obstoječih na prenovljene učne načrte. Sklep izhaja iz vprašanja, ali je možno, da se bodo vse spremembe istočasno uvedle v prvem, četrtem in sedmem, razredu, ali bodo učenci sedmega razreda uspeli usvojiti vse razlike.

Jasna Rojc

PKK so bile s sklepom seznanjene in bodo ob učnih načrtih za osnovno šolo o tem pripravile mnenje. Za kurikulum za vrtce tovrstno mnenje ni bilo pridobljeno, saj ne gre za področje osnovne šole.

Dr. Janez Vogrinc

Prosi, da se PKK opredelijo tudi do učencev s posebnimi potrebami, priseljencev in vseh tistih, ki jih uvrščamo v ranljive skupine. Poziv se nanaša izključno na osnovno šolo.

Jasna Rojc

PKK so seznanjene z zahtevo o pripravi mnenja o prehodih iz pouka po obstoječih na pouk po novih učnih načrtih (4. razred, 7. razred). O načinu uvajanja sicer odloča minister. Mnenje se pripravi ob posredovanju gradiv (učnih načrtov) strokovnemu svetu, kar bo tudi izvedeno. Če bi Kurikularni svet želel dobiti strokovno opredelitev pred obravnavo dokumentov na strokovnih svetih, morajo PKK le-to pripraviti pred posredovanjem v obravnavo na strokovnem svetu. Predlaga, da se v tem primeru čim prej skliče nova seja Kurikularnega sveta. Časovnica posredovanja dokumentov ZRSŠ nima neposredne zveze s časovnico uvajanja UN/KZ. Slednja se lahko obravnava, ko so učni načrti že v procesu. Smiselno pa je, da Kurikularni svet o načrtu uvajanja razpravlja po tem, ko je seznanjen s strokovnim mnenjem PKK.

Jasna Rojc

ZRSŠ Kurkularnemu svetu ni posredoval načrta usposabljanja, saj je po predstavitvi prvega osnutka predloga prišlo do določenih sprememb in zahtev s strani MVI glede virov financiranja in je bilo potrebno časovnico usposabljanja predrugačiti. Usposabljanje učiteljev bo predvidoma financirano iz NOO.

Sofija Bašakarad

Usposabljanja bodo potekala v šolskem letu 2024/25 in 2025/26. Prvo 8 urno usposabljanje bo potekalo na daljavo marca 2025 v tednu digitalnega izobraževanja, kot predstavitev novosti in izhodišč za kurikularno prenovo. Gre za spletna izobraževanja v petih večerih. Sistem bo omogočal beleženje prisotnosti, prijava udeležencev se vrši v sistemu KATIS. Prvi del je skupen za strokovne delavce vrtcev, osnovnih in srednjih šol ter vodstvene delavce. Usposabljanja se bodo nadaljevala predvidoma v avgustu. PKK predvidevajo, da bi lahko usposabljanja potekala tudi namesto študijskih skupin. Na željo praktikov naj bi bila usposabljanja organizirana v živo v okviru OE ZRSŠ. Kot predavatelje se bo vključilo tudi pripravljavce kurikularnih dokumentov. Sledeča usposabljanja v letu 2025/26 pa so kombinirana usposabljanja: 8 ur v drugem delu leta 2025 in 8 ur v letu 2026. Glede izvedbe še potekajo usklajevanja, ali bodo potekala v živo ali na daljavo, in glede načina izvedbe same, saj si strokovni delavci želijo predvsem neposrednega preizkušanja v praksi, poročanja in evalviranja na sledečem srečanju, kar prinese tudi dobre rezultate. Izvedba usposabljanj za ravnatelje v obsegu 8 ur prav tako ni dokončno opredeljena, se pa predvideva združevanje z drugimi dogodki, namenjenimi vodstvenim delavcem. Tako bo novembrska konferenca za ravnatelje v celoti namenjena kurikularni prenovi.

Nives Počkar

Vprašanje, ali je načrtovano usposabljanje 8 ur na daljavo popoldne v obliki webinarja. Predlog, da se usposabljanja za študijske skupine avgusta uskladijo z obveznimi AMOK usposabljanji vseh strokovnih delavcev. V obdobju 2025 pa naproša za izvedbo usposabljanj med jesenskimi počitnicami, 4 ure v živo. Opozori, da ne bodo mogli omogočiti vsem učiteljem usposabljanja v dopoldanskem času, če bodo le-ta tako organizirana.

Dr. Sonja Rutar

Predlog, da se oblikuje e-učilnica za usposabljanje, kjer je dana možnost kombiniranega učenja, kjer je gradivo naloženo, predavanja posneta, do njega dostopajo udeleženci in se oblikuje učeča se skupnost.

Janja Rojc

ZRSŠ v tednih digitalnega izobraževanja navedeno že izvaja. Vsi materiali so posneti, učitelji jih lahko pogledajo kadar koli, pri čemer sistem beleži vstope in oglede (sistem CONFIVA). Načrt je bil izvesti več usposabljanj na daljavo, vendar so sledili izrecni želji učiteljev in ravnateljev o uvodnih srečanjih v živo zaradi neposrednega odziva.

Silvija Komočar

Ugotavlja, da je ZRSŠ kadrovsko podhranjen. Izhaja iz predstavitev kurikula za vrtce v okviru študijskih skupin, kjer je ena predavateljica izvajala študijsko skupino za 100 udeležencev hkrati. Če gre za tako številna usposabljanja, le-teh ni moč obvladovati oziroma pričakovati relevantno interakcijo in je boljša izvedba na daljavo.

Jasna Rojc

S problematiko so seznanjeni. V izvajanje usposabljanj bodo vključeni tudi člani kurikularnih komisij, ki niso zaposleni na ZRSŠ, prav zaradi pomanjkanja kadrovskih virov. Z OE ZRSŠ se načrtuje tudi večje število izvedb.

Igor Hostnik

Strinja se z odločitvijo, da se usposabljanja vključuje v program študijskih skupin zaradi pomembnosti vsebin in časa, ki ga učitelji potrebujejo za ostala izobraževanja. Predlog, da se začne z usposabljanji v večji meri že junija, da se naknadno še kaj dopolni ob upoštevanju kvalitete in možnosti udeležbe.

**SKLEP 3: Kurikularni svet se je seznanil z osnutki časovnice, načrta uvajanja in načrta usposabljanja, končne verzije gradiv pa se predložijo za obravnavo na prihodnjih sejah Kurikularnega sveta.**

Sklep je sprejet soglasno.

**Ad 3.**

Predstavitev priprave kurikularnih dokumentov in aplikacije

Jasna Rojc

Želja članov Kurikularnega sveta je bila, da se predstavi delovanje aplikacije, ki je izključno orodje za pisce učnih načrtov in katalogov znanj, torej je okolje, v katerem ti dokumenti nastajajo, služi pa tudi tistim, ki preverjajo skladnost dokumentov glede na zastopanost, povezanost, ponavljanje ciljev itd. Rezultat je izpis v word ali pdf, v treh opcijah: obvezni del UN/KZ (cilji pouka in standardi znanja), izpis didaktičnih priporočil ali izpis UN/KZ z didaktičnimi priporočili, tako da se specialna didaktična priporočila izpisujejo neposredno pod določenim sklopom ciljev. Sledi se izhodiščem glede didaktičnih priporočil, da so umeščena za temo/učno vsebino in s tem neposredno v pomoč učitelju pri obravnavi, doseganju ciljev in preverjanju znanja. Posebni izpis, omejen izključno na didaktična priporočila, je omogočen zato, ker le-ta niso del učnega načrta, ampak se strokovni svet z njimi le seznani in se lahko po potrebi hitreje spreminjajo.

Petra Dermota

Podrobna predstavitev delovanja aplikacije in njenih funkcij.

Jasna Rojc

Dodatno pojasni, da je iz predstavitve razvidno, da je zadoščeno vprašanju, kako se zagotovi umeščenost skupnih ciljev, kontroli o nadgrajevanju ciljev, kontroli, da se cilji ne ponavljajo; se pravi, v aplikaciji obstajajo kontrolni mehanizmi za pisce kurikularnih dokumentov. Prav tako lahko Komisija za koordinacijo oziroma Komisija za skupne cilje s pomočjo aplikacije vzpostavita kontrolo in zahtevata ustrezne popravke.

Nives Počkar

Vprašanje, ali je razvidno, ali so v pripravo učnih načrtov/katalogov znanj vključeni tudi razvojni psihologi, saj se naslavlja konkretna populacija, oziroma naj se to odrazi vsaj v didaktičnih priporočilih.

Jasna Rojc

Pri pripravi učnih načrtov so sodelovali tako psihologi in pedagogi kot tisti, ki se ukvarjajo z otroki s posebnimi potrebami; bili so vključeni v pripravo materialov in izvedbo priprav za pisce kurikularnih dokumentov. Za to je bilo poskrbljeno.

Nives Počkar

V nobeni PKK ni strokovnjaka za razvojno psihologijo. Pedagogi so posamezniki, ki so študirali pedagogiko in niso učitelji, kar vidimo v praksi v zbornicah.

Petra Dermota

Predstavitev kataloga znanj, PTI, predmet informatika znotraj aplikacije.

Igor Hostnik

Pove, da je aplikacija za snovalce očitno zelo dobro zastavljena. Vprašanje, ali bo nadgrajena tudi za učitelje, za oblikovanje dokumentacije za pouk ter pripravo na pouk.

Jasna Rojc

Že pred kurikularno prenovo je na ZRSŠ potekala naloga »digitalizirani učni načrti«, kjer se je veljavne učne načrte digitaliziralo in vključilo v aplikacijo, ki se delovno imenuje DUN, s pomočjo katere lahko učitelji lahko oblikujejo sprotne in letne učne priprave. Aplikacija ima veliko število uporabnikov. V dogovoru z MVI naj bi se razvilo spletišče, ki bo namenjeno strokovnim delavcem in ravnateljem, čigar jedro bi bilo, kar danes omogoča aplikacija DUN, a na višji ravni, tj. na način, da bi se povezovali direktno z obstoječo bazo učnih načrtov, ki je bila predstavljena. V nadaljevanju bi lahko z iste vstopne točke dostopali ne le do učnih načrtov, temveč tudi do baze IZUM, spletnega portala SIO ter baze z naloženimi rezultati izvedenih projektov.

Nives Počkar

Vprašanje, ali bo to veljalo tudi za kataloge znanj za splošne predmete.

Jasna Rojc

V aplikaciji so učni načrti in katalogi znanj za splošnoizobraževalne predmete, kar je v domeni ZRSŠ. Bilo bi smotrno, da je zajeto vse, kar učitelji potrebujejo za načrtovanje dela. Pri novem projektu se lahko predvidi možnost povezave tudi z morebitno bazo katalogov znanj strokovnega dela programov PSI.

Hrast Debeljak

Iščejo se možne rešitve, ki jih je treba tudi financirati, z namenom da bi imeli učitelji čim bolj enak dostop.

Marjana Mastinšek Šuštar

Pove, da je sodelovala v študijski skupini za slovenščino, kjer so lahko podali mnenja in pripombe v zvezi s katalogom znanja za slovenščino. Vprašanje, kdo je pripombe obravnaval in kakšen bo odziv nanje. V katalogu znanj za strokovne šole v drugem letniku je bilo obveznih 30 besedil, v novem jih je 27. Kadarkoli je dala pripombo, da je preveč besedil, je prejela odgovor, da so na voljo tudi izbirna besedila. Glede na padec pismenosti meni, da je treba v šolo pripeljati pisanje in branje po metodi kritičnega in poglobljenega branja. V naboru knjig se sedaj ustavimo v 70ih letih prejšnjega stoletja z obveznimi besedili, razen nekaj novih knjig s področja sodobnosti. V programu mednarodne mature je veliko časa namenjenega obravnavi besedil, pri čemer ne obravnavajo posebej književnosti in slovnice. V prvem letniku obravnavajo 8 besedil, v drugem 5 besedil, kar pomeni, da imajo knjigo na mizi. Branje je treba pripeljati nazaj v šolo. Če želimo, da so učinki tudi pri drugih predmetih, lahko dijaki berejo besedila, ki govorijo o problematiki današnjega sveta, o problemih mladostnikov, pri čemer do teh učitelji ne pridejo, saj zanje ne ostane dovolj časa. Pove, da bi pričakovala več avtonomije pri izbiri besedil, kljub temu da večina učiteljev še vedno prvenstveno naslavlja kanonska besedila. Meni, da je katalog znanj za slovenščino preobsežen.

Sofija Baškarad

Izvedena je bila strokovna javna razprava, nato je bila opravljena anketa in pridobljena mnenja. Anketo s podatki so potem posredovali PKK za posamezne predmete, vključno s slovenščino, kjer so bili podatki po presoji upoštevani.

Jasna Rojc

Glede dela PKK pove, da vse prejete pripombe natančno pregledajo, pri čemer so podana tudi diametralno nasprotna mnenja učiteljev pri posameznih predmetih, zato je na koncu vsebina prepuščena strokovni presoji PKK v sestavi svetovalcev ZRSŠ, praktikov in predstavnikov fakultet. Prevladujoče mnenje je sicer, da bi se želele umestiti še dodatne vsebine, čeprav je namen razbremenitev v delu učnih načrtov. Pove še, da je predhodno opravljena analiza UN pokazala, da niso vsi preobsežni. Učni načrti so ciljno naravnani: kot že sedaj bo tudi v prihodnje predvsem odvisno od učitelja, koliko časa bo kakšnemu cilju namenil, kar bistveno vpliva na obremenitev učencev.

Glede primerjave s programom priprave mednarodne mature pove, da gre za pripravo na drugo vrsto zaključnega izpita, ki ne more biti primerljiv z našimi javno veljavnimi programi v celoti, ker gre dejansko za povezavo z drugim sistemom. Na hitro bi bila tovrstna primerjava zato neprimerna.

Marjana Mastinšek Šuštar

Strinja se, da sistema nista primerljiva, vendar je želela izpostaviti preveliko število besedil, ki jih je treba prebrati.

Dr. Sonja Rutar

Kot članica Nacionalnega sveta za bralno pismenost pove, da so bili članom na zadnji seji predstavljeni (še nedokončani) učni načrti. Bralna pismenost se bo izboljšala ob uravnoteženi prisotnosti vseh štirih komunikacijskih spretnosti - poslušanje, govor, branje in pisanje, kar bi moralo biti odraženo tudi v učnem načrtu.

Nives Počkar

Izposoja iz knjižnice kaže, da so vedno iste štiri knjige na vrhu izposoje, ampak moramo to gledati v relaciji do števila 1659 dijakov na ŠC Ljubljana - Zgodbe svetega pisma 114x, Kralj Ojdip 110x, Stare grške bajke 68x, sledi Don Kihot. Nabor pa se ne spreminja, kar kaže zaskrbljujočo sliko.

Janja Zupančič

V nadaljevanju kurikularne prenove bo pomembno pozornost posvečati uvajanju novih učnih načrtov v prakso, krepiti vključenost učiteljev na usposabljanjih in poudarjati tudi pomembnost vloge ravnateljev za uspešno implementacijo prenove v prakso.

Ad 4.

Sprememba Poslovnika Kurikularnega sveta

Predsednica Kurikularnega sveta je predlagala spremembo Poslovnika v skladu s Sklepom o spremembi Sklepa o imenovanju Kurikularnega sveta za spremljanje in usmerjanje prenove vzgojno-izobraževalnih programov s prenovo ključnih programskih dokumentov, št. 013-28/2022/1, št. 013-28/02022/38 z dne 26. 8. 2024, za uskladitev nalog Kurikularnega sveta.

**SKLEP 4: Kurikularni svet sprejme sklep o spremembi poslovnika v skladu z določili Poslovnika.**

Sklep je bil sprejet soglasno, prisotnih je bilo 23 članov Kurikularnega sveta.

Ad 5.

Razno

Jasna Rojc

Seznani KS, da je bila na podlagi javnega poziva v skladu s kriteriji imenovana PKK za obvezni predmet računalništvo in informatika, in predlaga, da že imenovana PKK pripravi tudi učni načrt za obvezne izbirne predmete s področja računalništva, saj so upoštevani vsi zahtevani kriteriji.

Dr. Sonja Rutar

Vpraša, ali je v konkretni komisiji vključen razvojni psiholog.

Jasna Rojc

Pojasni, da ni bilo predvideno, da bi v posamezni PKK sodelovali razvojni psihologi, saj so bili kriteriji, ki jih je potrjeval Kurikularni svet, usmerjeni v stroko in didaktiko.

Dr. Sonja Rutar

Dopolni, da sta v skupnih ciljih opredeljeni področji dobrobit in zdravje, kar pregledujejo psihologi, med njimi tudi razvojni psihologi. Kurikularna prenova je tako dobro zastavljena, saj učne načrte pregledujejo tudi psihologi in jih lahko komentirajo. Pri učenju je namreč treba poznati razvojne značilnosti otrok.

Jasna Rojc

Pojasni, da bodo PKK dopolnjene tudi s praktiki s področja poučevanja v programu osnovne šole za odrasle. Andragoški center Slovenije bo v sodelovanju z ZRSŠ poziv za imenovanje članov naslovil le na ljudske univerze. Splošni javni poziv namreč ni ustrezen.

 **Janja Zupančič**

 **predsednica**